SET ปิดลบ 2 จุด รับแรงขายกลุ่มอิเล็กฯ หลังตลท.จ่อรื้อเกณฑ์คุมเข้ม “ฟรีโฟลต”
SET ปิดลบ 2 จุด รับแรงขายกลุ่มอิเล็กทรอนิกส์ หลังมีข่าวตลท.จ่อรื้อเกณฑ์ “ฟรีโฟลต” ออกมาคุมเข้ม คาดพรุ่งนี้ยังแกว่งไซด์เวย์ต่อระหว่างรอผลอประชุมเฟด รวมทั้ง FTSE Rebalancing ลดน้ำหนักหุ้นไทย พร้อมให้แนวรับไว้ที่ 1,620 จุด แนวต้าน 1,646 จุด 
13 ก.ย. 2564

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยวันนี้แกว่งตัวไซด์เวย์รอปัจจัยใหม่ โดยเคลื่อนไหวทั้งแดนบวกและแดนลบ ระหว่างที่ยังไม่มีปัจจัยชี้นำทิศทางชัดเจน โดยช่วงเช้าบรรยากาศการลงทุนดีหลังนายโจ ไบเดน ประธานาธิบดีสหรัฐต่อสายคุยกับนายสีจิ้นผิง ประธานาธิบดีจีน ทำให้ภาพความสัมพันธ์ทั้งสองประเทศดีขึ้น ส่งผลให้ตลาดช่วงต้นภาคเช้าฟื้นตัว เพราะความคาดหวังเศรษฐกิจดีขึ้นแต่เนื่องจากยังไม่มีปัจจัยใหม่เพิ่มเติมจึงมีแรงขายทำกำไรออกมา
ส่วนบ้านเราวันนี้ผู้ติดเชื้อโควิด-19 ลดลง เช่นเดียวกับประเทศในอาเซียน เป็นปัจจัยหนุนเศรษฐกิจฟื้น คาดมีเม็ดเงินนักลงทุนต่างประเทศเข้ามาซื้อสุทธิต่อเนื่อง แต่ทิศทางเงินบาทอ่อนค่าก็อาจสกัดการไหลเข้าของเงินทุนจากต่างประเทศ และจากจำนวนผู้ติดเชื้อลดลงมีแรงเก็งกำไรหุ้น Domestic play เช่น กลุ่มท่องเที่ยว กลุ่มโรงแรม และมีแรงซื้อกลุ่มพลังงานที่พยุงตลาดไว้หลังราคาน้ำมันปรับขึ้นทะลุ 70 เหรียญสหรัฐต่อบาร์เรล แต่มีแรงขายกลุ่มอิเล็กทรอนิกส์ โดยเฉพาะ DELTA หลังจากมีข่าวว่าตลาดหลักทรัพย์แห่งประเทศไทย (ตลท.) เตรียมรื้อเกณฑ์ Free float ออกมาคุมเข้ม
อย่างไรก็ดีทั้งสัปดาห์นี้คาดว่าตลาดฯ น่าจะแกว่งไซด์เวย์ไปไหนไม่ไกล เพราะยังไม่มีปัจจัยที่ทำให้ทิศทางชัดเจน ก็ต้องรอการประชุมธนาคารกลางสหรัฐ (เฟด) ในวันที่ 21 – 22 ก.ย. และวันพรุ่งนี้จะมีการประกาศตัวเลขเงินเฟ้อสหรัฐคาดว่าจะออกมาสูง ซึ่งก่อนหน้านี้เฟดระบุว่าเงินเฟ้อช่วง 3 – 4 เดือนจะสูงเนื่องมาจากฐานต่ำในปีก่อน ซึ่งเดือนก.ย. 2563 อัตราเงินเฟ้ออยู่ในระดับต่ำไม่ได้สูงจากเศรษฐกิจร้อนแรง ประกอบกับ มีการระบาดโควิดระลอกใหม่ในสหรัฐ เฟดก็อาจไม่จำเป็นต้องรีบปรับลดวงเงิน QE
นอกจากนี้ยังมีปัจจัยที่ต้องติดตามในวันศุกร์นี้ (17 ก.ย.) จะมี FTSE Rebalancing ปรับลดน้ำหนักหุ้นไทยโดยรวมออก 40 ล้านเหรียญสหรัฐ โดยหุ้น Large Cap คาดว่าจะปรับ BBL NVDR, BBL-F, KBABK NVDR, KBANK-F ออก และนำ BBL, KBANK ที่เป็น Local เข้าแทน และปรับ BJC, AWC, DIF
สำหรับแนวโน้มวันพรุ่งนี้ตลาดก็ยังไซด์เวย์ พร้อมให้แนวรับไว้ที่ 1,620 จุด แนวต้านที่ 1,646 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
DELTA มูลค่าการซื้อขาย 2,744.31 ล้านบาท ปิดที่ 652.00 บาท ลดลง 108.00 บาท
EA มูลค่าการซื้อขาย 2,507.05 ล้านบาท ปิดที่ 64.75 บาท ลดลง 2.75 บาท
KBANK มูลค่าการซื้อขาย 2,371.91 ล้านบาท ปิดที่ 122.00 บาท เพิ่มขึ้น 1.00 บาท
PTT มูลค่าการซื้อขาย 2,368.77 ล้านบาท ปิดที่ 38.25 บาท เพิ่มขึ้น 0.25 บาท
AOT มูลค่าการซื้อขาย 2,082.99 ล้านบาท ปิดที่ 62.00 บาท เพิ่มขึ้น 1.25 บาท
 